謝楊壽卿送雙鴨用香木拄杖韻
作者：李石
朝代：宋

paragraphs: 我家羣雞真似木，君家雙鴨重如玉。
情知此物不敢烹，未忍戛羹求剩馥。
傳聞深村水田裏，翠羽成羣蔽溪谷。
喬仙兩舄不用多，尺紙長鬚慰幽獨。
牆頭瓠壺舍下笋，喚作蒸鵝烹健犢。
前時饞客錯歡喜，益水添薪費煎促。
主人此外北窗風，飯後乳甌初睡足。